News Update: ลุ้นผลเลือกตั้งเยอรมนีดุเดือด SPD พรรคกลางซ้ายหนุนขึ้นภาษี คะแนนนำ Angela Merkel เตรียมอำลาตำแหน่ง หลังอยู่มา 16 ปี - FINNOMENA
ผลการนับคะแนนเลือกตั้งเยอรมนีกำลังดำเนินไปอย่างดุเดือด โดยผลหยั่งเสียงนอกคูหา หรือ Exit Poll ออกมาว่าพรรคกลางซ้าย SDP จะชนะพรรคอนุรักษ์นิยม CDU ด้วยคะแนนเฉียดฉิว
27 ก.ย. 2564

ผลการนับคะแนนเลือกตั้งเยอรมนีกำลังดำเนินไปอย่างดุเดือด โดยผลหยั่งเสียงนอกคูหา หรือ Exit Poll ออกมาว่าพรรคกลางซ้าย SDP ที่นำโดย Olaf Scholz จะชนะพรรคอนุรักษ์นิยม CDU ที่นำโดย Armin Laschet พรรคของ Angela Merkel นายกรัฐมนตรีคนปัจจุบัน ด้วยคะแนนเฉียดฉิว
ผลการนับคะแนนล่าสุด สำนักข่าว BBC รายงานว่า พรรค SPD มีคะแนนนำอยู่ที่ 25.8% ในขณะที่พรรค CDU มีคะแนนตามหลังมาอยู่ที่ 24.1%
Olaf Scholz กล่าวว่า พรรค SPD มีอำนาจในการปกครองอย่างชัดเจน และประชาชนต้องการมอบหมายให้เขาจัดตั้งรัฐบาลที่ดีและปฏิบัติได้จริงสำหรับเยอรมนี
นี่เป็นครั้งแรกที่พรรค CDU ได้รับคะแนนเสียงต่ำที่สุดนับตั้งแต่หลังสงครามโลกครั้งที่ 2 และอาจเป็นชัยชนะครั้งแรกของพรรค SPD ในรอบ 16 ปี
นโยบายหาเสียงของพรรค SPD เรียกร้องให้ปรับขึ้นภาษีสำหรับคนร่ำรวย รวมถึงปรับขึ้นค่าแรงขั้นต่ำ ในขณะที่พรรค CDU ไม่สนับสนุนให้มีการปรับขึ้นภาษีในช่วงที่ประเทศกำลังฟื้นตัวจากโควิด-19
สำหรับการแก้ไขปัญหาเกี่ยวกับภูมิอากาศ พรรค SPD เสนอให้ปรับขึ้นภาษีก๊าซเรือนกระจก และยุติการการใช้ถ่านหินให้เร็วกว่าที่รัฐบาลเคยประกาศไว้ พร้อมทั้งสนับสนุนตำแหน่งงานให้ชาวเยอรมนีระหว่างที่ประเทศกำลังเปลี่ยนผ่านไปพึ่งพาพลังงานสะอาดมากขึ้น ในขณะที่พรรค CDU แสดงความเห็นว่าควรพึ่งพาวิทยาศาสตร์และวิธีการด้านการตลาดในการแก้ไขปัญหา
ผู้ที่ได้รับชัยชนะจะรับตำแหน่งต่อจาก Angela Merkel นายกรัฐมนตรีคนปัจจุบันที่ดำรงตำแหน่งมากว่า 16 ปี
ผลการเลือกตั้งในครั้งนี้มีโอกาสสูงที่จะเกิดการจับขั้วพรรคการเมืองเพื่อตั้งรัฐบาล เหมือนการเลือกตั้งครั้งก่อน เพราะพรรคที่ได้รับชัยชนะไม่สามารถครองเสียงข้างมากได้ โดยพรรครัฐบาลจะต้องร่วมมือกับ พรรค Greens และ พรรค FDP ที่มีคะแนนเสียงรวมกันคิดเป็นเกือบ 25%
ผู้เชี่ยวชาญประเมินว่า เยอรมนีอาจต้องใช้เวลาหลายสัปดาห์ในการจัดตั้งรัฐบาลชุดใหม่
ที่มา: https://www.bbc.com/news/world-europe-58698806
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
EU
News Update
เยอรมนี
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA